Mann brøt seg inn på lensmannskontor
En mann i slutten av 20-årene ble natt til søndag kastet ut av en fest. Etter å ha vandret rundt i kulda ble han til slutt så kald at han valgte en uvanlig løsning. For å komme seg inn i varmen knuste mannen et vindu på en sivil politibil som sto parkert utenfor lensmannskontoret i Nærøy og Vikna. Han skal ha tatt seg inn i politibilen for å lete etter en telefon. Men noen telefon fant han ikke. Løsningen på problemet ble å knuse en glassdør inn til lensmannskontoret. Vel inne på lensmannskontoret fant mannen en telefon og ringte til politiets operasjonssentral for å fortelle om hva han hadde gjort - og hvor han var. Da politiet kom for å pågripe mannen forholdt han seg helt rolig. - Det han opplyser da politiet kommer er at han var desperat fordi han var så kald. Det har vært veldig surt og kaldt i området, sier operatør Arild Syvertsen ved Nord-Trøndelag politidistrikt til VG. Veien til arresten ble kort for den overstadig berusede mannen i slutten av 20-årene. - Det er ikke vanlig, det er det ikke, sier Syvertsen. Søndag formiddag er mannen i politiets varetekt. Han vil bli avhørt senere søndag.
- Han sa han var desperat fordi han var så kald, sier politiet til VG.